**ΑΝΑΚΟΙΝΩΣΗ**

**Η αποφασιστικότητα και η επιμονή των εργαζομένων διαφύλαξε την εφαρμογή της Συμφωνίας Πλαισίου 2015-2018**

Η προκήρυξη της προειδοποιητικής τρίωρης στάσης εργασίας για τις 26/10/2017 ήταν η μόνη επιλογή αντίδρασης για τους εργαζόμενους προκειμένου να αρθεί η άρνηση της Κυβέρνησης να εφαρμόσει τη Συμφωνία Πλαίσιο 2015-2018.

Η αποφασιστικότητα και η επιμονή των εργαζομένων επέδρασε καταλυτικά στο να γίνουν δεύτερες σκέψεις από πλευράς κράτους.

Την περασμένη Παρασκευή 20/10/2017, έγιναν ολοήμερες διαβουλεύσεις με την Κυβέρνηση που κατέληξαν σε συμπληρωματική συμφωνία για την εφαρμογή της Συμφωνίας Πλαίσιο, 2015-2018.

Κύριο χαρακτηριστικό αυτής της Συμφωνίας είναι ο σεβασμός στο θεσμό της Συλλογικής Σύμβασης και η αναγνώριση των όσων έχουν συμφωνηθεί στη Συμφωνία Πλαίσιο, από τον εργοδότη-κράτος γεγονός που στέλνει μηνύματα σεβασμού των εργασιακών πρακτικών και θεσμοθετημένων διεργασιών προς όφελος της εργατικής και κοινωνικής ειρήνης για το σύνολο των εργαζομένων και της κοινωνίας γενικότερα. Το σημαντικότερο όλων είναι ότι η εργατική ειρήνη διατηρείται στην Κύπρο, ενώ στέλνεται ένα ξεκάθαρο μήνυμα πως υπάρχει η δυνατότητα να λύνουμε τις διαφορές μας μέσα από τον διάλογο και την θεσμοθετημένη διαδικασία. Παράλληλα στέλνεται ένα μήνυμα και προς τον ιδιωτικό τομέα για σεβασμό και εφαρμογή των συνολικών συμφωνιών και συμβάσεων που βρίσκονται σε ισχύ.

Στη συμπληρωματική Συμφωνία που υπογράφηκε μεταξύ του Κράτους και των Συνδικαλιστικών Οργανώσεων ΣΕΚ και ΠΕΟ, καταγράφεται η συνέχιση της διαβούλευσης για καθορισμό του ποσοστού παραχώρησης γενικών αυξήσεων ή/και μείωσης της αποκοπής μισθών που θα αποδοθούν εντός του 2018. Το ποσοστό αυτό θα είναι εντός του διαπιστωμένου, για τη διετία 2017-2018, περιθωρίου του 2,00% το οποίο προκύπτει από τη μεταβολή του μισθολογίου σε σύγκριση με τη μεταβολή του Ονομαστικού ΑΕΠ. Στα πλαίσια της συμπληρωματικής συμφωνίας έγινε αποδεκτό ότι θα συζητηθεί η σταδιακή αποκατάσταση των μισθών με κατάργηση των αποκοπών που έγιναν λόγω οικονομικής κρίσης.

Για τα ειδικά θέματα που αφορούν εργαζόμενους, στον Ημικρατικό τομέα, στην Τοπική Αυτοδιοίκηση, και το Κυβερνητικό Ωρομίσθιο προσωπικό παραπέμπεται η συζήτηση και επίλυση στον κάθε Οργανισμό ή Υπηρεσία, ξεχωριστά.

Ακόμη ιδιαίτερα σημαντικό αξιολογείται η επαναβεβαίωση της συμφωνίας για σύσταση και λειτουργία Ταμείου Προνοίας για τους νεοεισερχόμενους που προσλήφθηκαν μετά τον Οκτώβριο του 2011 οι όποιοι νομοθετικά αποκλείστηκαν από την αναγκαία συμπληρωματική ασφάλιση. Το Ταμείο Προνοίας θα καλύψει και άλλους εργαζόμενους, όπως οι Αορίστου Χρόνου Εργαζόμενους. Ο διάλογος θα αρχίσει το Νοέμβριο του 2017.

Ενόψει των πιο πάνω εξελίξεων και της υπογραφής Συμπληρωματικής Συμφωνίας, **η εξαγγελθείσα τρίωρη στάση εργασίας για την Πέμπτη, 26/10/17, ΑΚΥΡΩΝΕΤΑΙ**.

Το Συνδικαλιστικό Κίνημα συγχαίρει τους εργαζόμενους για το πνεύμα ενότητας και αποφασιστικότητας που επέδειξαν γεγονός που διασφαλίζει την εργατική ειρήνη με την αυστηρή τήρηση των Συμφωνιών και την εφαρμογή των Συλλογικών Συμβάσεων. Διαβεβαιώνει επίσης το σύνολο των εργαζομένων του τόπου, ότι θα συνεχίσει με την ίδια προσήλωση να διεκδικεί την πλήρη αποκατάσταση των μισθών και δικαιωμάτων που εκχωρήθηκαν στα πλαίσια της οικονομικής κρίσης, ανταποκρινόμενο στην κοινωνική αναγκαιότητα για βελτίωση της οικονομικής θέσης των εργαζομένων που πλήρωσαν δυσανάλογο ψηλό κόστος για αντιμετώπιση της κρίσης.

**ΑΠΟ ΤΙΣ ΣΥΝΔΙΚΑΛΙΣΤΙΚΕΣ ΟΡΓΑΝΩΣΕΙΣ**

**ΟΗΟ-ΣΕΚ ΚΑΙ ΣΗΔΗΚΕΚ-ΠΕΟ**

23 Οκτωβρίου 2017